फिल्म के हीरो राहुल रॉय ने काफी लोकप्रियता हासिल की थी लेकिन इसके बावजूद वो बॉलीवुड में ज़्यादा टिक नहीं पाए.हालांकि कुछ साल पहले वो रिएलिटी शो बिग बॉस में नज़र आए थे लेकिन उसके बाद फिर गायब.राहुल रॉय का नाम सुनते ही सबसे पहला सवाल उठता है कि वो आजकल कहां हैं?बीबीसी ने राहुल से सबसे पहला सवाल यही पूछा और जवाब था "मैं पिछले 6-7 सालों से ऑस्ट्रेलिया आ-जा रहा था, अब मैं वापस आ गया हूं और मुबंई में हूं. फिल्मों में वापसी कर रहा हूं और उम्मीद है कि इस साल के अंत तक आप मुझे हिंदी फिल्मों में दोबारा देख पाएंगे."इतने सालों तक फिल्मों से गायब रहने की वजह बताते हुए राहुल कहते हैं, "सच्चाई ये है कि कोई ख़ास स्क्रिप्ट लेकर आया नहीं और मुझे पता नहीं था कि आखिर मुझे करना क्या है. मेरी जो भी अच्छी-बुरी इमेज रही अब मैं उसको बदलना चाहता हूं. अच्छा अभिनय करना चाहता हूं जिसके लिए ढंग के निर्देशक की ज़रुरत है."राहुल ने बताया कि किस तरह एक प्रसिद्ध महिला पत्रिका में उनकी मां का एक साक्षात्कार पढ़कर निर्देशक महेश भट्ट घर आए और राहुल की तस्वीरें देखकर उन्हें अपनी फिल्म में लेने की इच्छा ज़ाहिर की. उन दिनों राहुल मॉडलिंग किया करते थे.अपने गैर-पारंपरिक लुक और अपनी हेयर स्टाइल के लिए भी चर्चा में रहे राहुल कहते हैं कि शुरू में उन्हें काफी नकारात्मक प्रतिक्रियाएं मिली थीं और इंडस्ट्री में लोग कहते थे कि ये कभी हीरो बन ही नहीं सकता, कैसे पुराने ज़माने के कपड़े पहनता है, कैसे बाल रखता है.राहुल के अनुसार सच तो ये है कि जनता को क्या पसंद है क्या नहीं ये 1990 में भी किसी को नहीं पता था और 2013 में भी नहीं पता.मज़ेदार बात ये है कि राहुल ने 23 साल बाद कुछ दिनों पहले ही अपने बालों का लुक बदला है वो भी अपनी एक नई फिल्म के लिए जिसके बारे में वो फिलहाल कुछ बताना नहीं चाहते.जहां तक आशिक़ी 2 की बात है तो राहुल ने खुशी जा़हिर की फिल्म का सीक्वेल बन रहा है लेकिन साथ ही पुरानी आशिक़ी के साथ नई फिल्म की तुलना को वो गलत ठहराते हैं.आशिक़ी के बाद राहुल के पास फिल्मों की लाइन लग गई थी जब उन्होंने 47 फिल्में साइन की थीं जिनमें से 19 लोगों के पैसे वापस कर दिए थे.राहुल ने बताया कि एक वक्त ऐसा था जब उनकी 23 फिल्में फ्लोर पर थीं और दिन में 3 फिल्मों की शूटिंग करके, वो रात में अन्य फिल्मों के लिए काम किया करते थे. ये सिलसिला करीब छह साल चला.अपनी फिल्मों के चयन को गलत ठहराते हुए राहुल कहते हैं, "100 प्रतिशत मैंने गलतियां कीं लेकिन उस वक्त आपको सही-गलत बताने वाले, आपके पैसों को संभालने वाले और आपको गाइड करने वाले प्रोफेशनल लोग कहां होते थे. उस वक्त तो आपको स्क्रिप्ट तक नहीं मिलती थी जबकि अब ऐसा बिल्कुल नहीं है.आशिक़ी की हीरोइन अनु अग्रवाल के बारे में राहुल ने बताया, "अनु फिल्मों से हटकर रहना चाहती थी. मैं उससे मिला नहीं और ना ही मैंने उसे ढूंढने की कोशिश की है. आखिरी बार मुझे पता चला था कि वो आध्यात्म में रुचि ले रही है और मुंबई के बांद्रा इलाके में रह रही है. इसके अलावा उसके बारे में कुछ भी जानने का प्रयास मैंने नहीं किया."राहुल के मुताबिक दुनिया के हर कोने में उनके प्रशंसक मिलते हैं और एक ही सवाल करते हैं कि आप पर्दे पर वापस कब आ रहे हो ?बिग बॉस में तो राहुल के प्रशंसकों ने उन्हें जीत हासिल करवा दी थी, अब देखना दिलचस्प होगा कि क्या राहुल की फिल्मों में वापसी भी सुपरहिट हो पाएगी?